# Daou lizer

| ◄ Avel ar yaouankiz | Daou lizer | Ar Groaz, an Alar hag an Delen ► |
* Hag ar vam, evurus, a distroas d’ar ger :
* Bet he doa, eur wech c’hoaz, digant he mab lizer…
* Eul lizer martolod ! Piou a c’hallo laret
* Ar blijadur ra ze da galon vam nec’het ?
* Gallout re al lizer digas d’ei levenez,
* Ken aliez ive he devoa bet enkrez !
* Kement a digouezas d’he daoulagad gouela,
* Ma n’he gemere ken eul lizer hep krena…
* Bezan oa intanvez, intanvez a bell zo,
* Ah ! he bue, kredet, na oa ket bet faro ;
* Gwelet he doa ar môr o lonka he fried,
* Hag o lezel anei hep toên, tân, na boued…
* Poan he diouvrec’h hepken, he fizianz en Doue,
* A reas d’ei zevel pevar a vugale :
* — Pa voint zavet, emei, e sikourfont o mam,
* Ha d’am zro, mar gallan, e tiskwizin eun tam
* An diskwiz, paourkez mam, na vije ket d’ezi,
* En eneb, he foaniou a dlee c’hoaz kreski ;
* Dre ma teuent en oad, a bep eil he fotred
* A deuas da vezan ive martoloded,
* Hag he c’halon a yam a rannas adarre ;
* Tri anê, en eun tôl, a gollas o bue…
* Ar môr, en e gounar, evit gwereôt he foan,
* A rentas daou d’ezi hag a viras unan !
* Ne chome mui ganti nemed he Benjamin ;
* — Ma Doue, emezi, lezet heman ganin !
* An amzer o kerzet a zistan peb anken,
* Mes sonj an dud varo, hennez n’hall ket tremen ;
* Hec’h-unan, peurvuian, gant he mab pa c’halle,
* War be ar Re-veuzet ar vam gez a stoue…
* Eun devez he c’halon gwasoc’h-gwaz a frailhas,
* He bugel diwean d’ar servij a yeas ;
* O disparti poanius !… Ar vam skuilhas daerou,
* Hec’h unan e chome hep frealz d’he foaniou !
* He mab a dalc’has sonj hag a viras ervad
* Diwean gourc’hemen roet gant ar c’himiad :
* Eur wech bep pemzek de, pe bep miz d’an hirran
* Hen a skrive d’he vam, — ha ze hep fazian, —
* Al lizer he doa bet a deue a Doulon,
* A boan e oe lennet e tridas he c’halon :
* — « Mam ger, eme he mab, hirie ez on seder,
* » O larei d’ac’h ec’h in hep dale pell d’ar ger ;
* » Marvad abenn disul, disul, Gouel an Holl-Zent,
* » E c’hallin daoulina vel ma ren diagent,
* » Ha lavaret ganac’h war o be binniget,
* » Eur beden galonek evit hon zud karet…
* » Ne ret ket a wad fall… Disul en em gavin…
* » Ar bugel ho karo da viken : Benjamin ! »
* Ar zul en em gavas, ar zul ken gortozet ;
* Gant an evurusted ar vam na bade ket.
* Eun nebeudig amzer… eur wech ouspenn, dinec’h,
* He stardche he bugel c’hoaz etre he diouvrec’h…
* Oh ! enpad an ofern, nag a beden neuze
* A yeas eviti betek kalon Doue !
* Rak an intanvez paour er boan, el levenez,
* Ouie trugarekât mestr braz pep madelez…
* P’achuas an ofern eun tam araok kreiste,
* ..... — Na glevet ket, mam goz ?… Eul lizer adarre !
* — Eul lizer adarre ? Na peseurt neventi ?…
* Hag ar vam gez, mantret, ’n eur grena mui-ouz-mui,
* A astennas he dorn da botr-al-lizerou,
* Hep gallout, kaer he doa, stourm dimeus he daerou,
* — Mes n’eo ket e skritur !… Eul lizer a Doulon ?
* Ha, stanket, glac’haret, en he c’hreiz ar spouron,
* Aon d’ezi da zempla, hi a deuas d’ar ger…
* Eno, hec’h-unanig, he lennas al lizer.
* —… Doue !… Gwir e vefe ! Gwerc’hez, pebez kêlo !
* He bugel diwean… He mab a zo maro ?
* Siouaz ! taer gwech siouaz ! Al lizer didrue
* A ziskuilh penn-da-benn d’ezi ar wirione :
* — « En dro d’ar c’hanoliou gant e genvreudeur-all,
* » Ho mab a oa dimeurz pa deuas an eur fall…
* » Ar c’hanol a darzas… ha trizek merdead
* » A ruilhas war ar pont, maro, beuzet ’n o gwad ! »
* Hag eus tre he daouarn al lizer a gouezas,
* Ha war leuren an ti, ar vam baour a zemplas…
* Displega he glac’har, piou a challfe ober ?
* He mab diwean marv… maro he mabig ker !
* Ah ! gwelet he devoa meur a ouel an Holl-Zent,
* Mes ken gwaz ha heman n’he gavas war he hent…
* Hag etre ar glac’har, an daerou, an anken,
* An noz a dosteas, an noz dezi ken yen ;
* Elec’h kavout he mab evel m’he doa sonjet,
* He mab oa en Toulon maro, lazet, friket !
* En kreiz an noz tenval, mouez ar c’hlaz o tremen,
* A denne diganti hirvoud ha klemmaden.
* Pa gleve an avel o vouta war an nôr,
* Henvel ouz eur paour kez, eur paour o c’houll digor ;
* Pa gleve anezan, tener e vouboual,
* Hag o tiskenn en ti dre veg ar chiminal,
* E seblante d’ezi klevet mouez e mabig
* O c’houll, en han Doue, glizen eur bedennig…
* Ha, war an oaled yen, enpad an noz stouet,
* Ar vam a bedas start evit he mab karet.
* Gwasât noz-Anaon ! Pa deuas ar beure,
* Hi a c’hoantae c’hoaz mouga ar wirione…
* Mes al lizer garo, chomet war leur an ti,
* Zammus evel eun test, a greske he gouli :
* — O Doue, ma Doue, zikouret me ho ped,
* An intanvez en poan, hec’h-unan war ar bed !
Prat, 25 here 1908.